作者:白居易
標題:酬張十八訪宿見贈
內容:昔我為近臣，君常稀到門。今我官職冷，君君來往頻。我受狷介性，立為頑拙身。平生雖寡合，合即無緇磷。況君秉高義，富貴視如雲。五侯三相家，眼冷不見君。問其所與遊，獨言韓舍人。其次即及我，我愧非其倫。胡為謬相愛，歲晚逾勤勤。落然頹簷下，一話夜達晨。床單食味薄，亦不嫌我貧。日高上馬去，相顧猶逡巡。長安久無雨，日赤風昏昏。憐君將病眼，為我犯埃塵。遠從延康裡，來訪曲江濱。所重君子道，不獨愧相親。